РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/298-21

8. јул 2021. године

Б е о г р а д

З А П И С Н И К

12. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 7. ЈУЛА 2021. ГОДИНЕ

Седница је почела у 14,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Жарко Богатиновић, Милија Милетић, Станислава Јаношевић, Момир Стојилковић, Велибор Станојловић, Љубинко Ракоњац, Арпад Фремонд, Весна Стјепановић (заменик Верољуба Матића), Ненад Барош (заменик Соње Тодоровић), Небојша Павловић (заменик Оље Петровић) и Горан Ковачевић (заменик Марка Зељуга).

Седници нису присуствовали чланови Одбора: Верољуб Матић, Соња Тодоровић, Оља Петровић, Марко Зељуг, Дијана Радовић, Никола Кожовић, Јелисавета Вељковић и Ненад Филиповић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Наташа Милић, вршилац дужности директора Републичке дирекције за воде и Милан Његован, начелник Одељења у Републичкој дирекцији за воде.

Одбор је једногласно усвојио следећи

Д н е в н и р е д

1. Разматрање Предлога закона о изменама и допунама Закона о водама, који је поднела Влада (број 011-1189/21 од 25. јуна 2021. године).

Пре преласка на разматрање прве тачке дневног реда усвојени су записници девете, десете и 11. седнице Одбора, које је одржане 7, 21. и 23. јуна 2021. године, у тексту у коме су и предложени.

Прва тачка дневног реда- Разматрање Предлога закона о изменама и допунама Закона о водама, који је поднела Влада.

Јелена Благојевић, државни секретар у Министарству пољопривреде, шумарства и водопривреде је истакла да се предложеним променама Закона о водама врши усаглашавање са одредбама Закона о инспекцијском надзору, Закона о општем управном поступку, Закона о прекршајима, Закона о заштити података о личности и Закона о јавној својини. Такође, врши се усаглашавање и са програмом за поједностављивање административних поступака и регулативе еПапир за период од 2019-2021.г. С обзиром да Закон о водама не садржи одредбе које прописују да се, изузетно непосредном погодбом, водно земљиште у јавној својини може дати у закуп, овим изменама се даје та могућност у случају да је то прописано посебним законом или када је то једино могуће решење. То значи да ће се водно земљиште у јавној својини давати у закуп непосредном погодбом и за плутајуће објекте који су постављени на водном земљишту на територији града Београда. Поред наведеног овим изменама и допунама отклониће се неуједначена пракса у поступку издавања водних услова и проблеми везани за ширину појаса приобалног земљишта. Како је рок за одређивање граница водног земљишта прописан Законом о водама истекао 31. децембра 2019.г. Предлогом закона тај рок се продужава до 31. децембра 2023.г. Такође, извршиће се прецизирање објеката за коришћење вода и објеката за производњу хидроелектричне енергије. Овим законом ће се обезбедити и упис водних објеката у јавној својини, насипа, канала, акумулација и брана у јавни регистар. Водни објекти који су се према ранијим важећим прописима о државном премеру и катастру непокретности уписивали само на А листу листу непокретности као начин коришћења земљишта, сада ће се уписивати и на В1 листу као грађевински објекти, а на основу елабората геодетских радова, закључила је на крају излагања Јелена Благојевић, државни секретар у Министарству пољопривреде, шумарства и водопривреде.

Пошто се нико од народних посланика није јавио за дискусију, на основу члана 156. став 3. Пословника Народне скупштине, Одбор за пољопривреду, шумарство и водопривреду је једногласно, одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о водама, у начелу.

За известиоца Одбора на седници Народне скупштине одређен је Маријан Ристичевић, председник Одбора.

У наставку седнице председник Одбора је обавестио народне посланике и представнике министарства да је одржао састанак са делегацијом пољопривредника у вези пољопривредног земљишта у државној својини односно у вези Програма заштите, уређења и коришћења пољопривредног земљишта и да ће у наредном периоду Одбор имати седницу везано за ту тему.

Пошто других питања и предлога није било, седница је закључена у 14,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић